Coba jelasin Wisa wan kuman dari Komodo dalam bahasa banjar dong

Wayah warih 2005, paitih matan Uniparsitas Melbourne, Australia, manyimpulakan bahua biawak Perentie (Varanus giganteus) wan biawak-biawak lainnya, wan jua bingkarungan-bingkarungan matan suku Agamidae, kamungkinan baisi samacam wisa. Salawas ngini, dikatahui bahua luka-luka marga igutan binatang-binatang ngini liwar rawan paradangan marga adanya kuman nang hidup di muntung bingkarungan-bingkarungan ngini, tagal bubuhan paitih ngini manunjukakan bahua ujak langsung nang cungul di luka-luka igutan ngitu dimargaakan masuknya wisa bakakuatan manangah. Bubuhan paitih ngini sudah manjanaki luka-luka di tangan manusia marga igutan biawak Varanus varius, V. scalaris wan komodo, wan sabarataan manampaiakan tanggapan nang sarupa: bangkak sacara hancap dalam babarapa manit, gangguan pambakuan darah, rasa sakit sampai ka siku, diumpati lawan babarapa gajala nang batahan sampai babarapa jam imbahnya.

Sabuting kalanjar nang baisi wisa nang liwar baracun sudah bakulih dijuhut matan muntung saikung komodo di Kabun Binatang Singapura, wan mayakinakan bubuhan paitih lawan kandungan wisa komodo. Kuman nang liwar mamatiakan di banyu liur komodo dikikiraakan adalah kuman Pasteurella multocida.

Suwalih manian wisa, banyu liur komodo baisi bamamacam kuman mamatiakan jua di dalamnya; labih matan 28 kuman Gram-nigatip qan 29 Gram-pusitip sudah diasingakan matan banyu liur ngini. Kuman-kuman ngitu maulah septikemia lawan kurbannya. Lamun igutan komodo kada langsung mambunuh mangsa wan mangsa ngitu kawa bukah, awamnya mangsa nang kada bauntung ngini cagar mati dalam waktu sahari atawa saminggu marga paradangan, marga komodo kamungkinan taguh tahadap mikrubanya saurang, banyak paitihan digawi gasan manggagai molekul antibaktiri lawan harapan kawa dipakai gasan patambaan manusia.